钦定古今图书集成/明伦汇编/官常典/第668卷 > 《被黜为吴兴令辞建平王笺》江淹
## 钦定古今图书集成/明伦汇编/官常典/第668卷 > 《被黜为吴兴令辞建平王笺》江淹

淹本迁徙之徒，非有儒墨之能，亦以转命沟间，待殡
岩下，误得步修榥，循高轩，伏层槛，坐曲池，承翠河之
润，降璇日之光，载笔奉后，盛饰立朝，于山东百姓，亦
已殊甚。虽蓐蝼蚁，拭黄尘，不足以塞惠。而小人狼狈，
为鬼为蜮，山渊所容，衣剑不贷，黥赭幽圉，皆非报责。
仰遭大道之行，草木勿践，辍镬敛火，吹魂拾骨，濯以
河汉之流，曝以秋阳之景，丛然黔首，岂不戴天？窃思
伏皂九载，齿录八年，以春以秋，且恩且顾。竟不能抑
黑质，扬赤文，抽精胆，报慈光，而自为臃肿之异木，卒
成踊跃之妖金。所谓“孽由己作，匪降自天。”犹沐造化
馀灵，宥以遐邑。方蒙被霜露，裹粮洲岛，缺凿山楹为
室，永与鼋鼍为群，犹蹶者不忘起，盲“者不忘视。”况罪
溢朔方，尚驻一等之刑；咎过朱崖，犹缓再重之施。金
石无知，何以识答？昔河济荆吴，必获陪从，京辅关毂，
长奉帷席，德音在耳，话言如昨，淹迺梁昌，自投东极，
晨鸟不蜚，迁骨何日，一辞城濠，旦夕就远，白云在天，
山川间之，眷然西顾，涕下若屑。